钦定古今图书集成/历象汇编/庶征典/第107卷 > 《周礼》 > 《春官》
## 钦定古今图书集成/历象汇编/庶征典/第107卷 > 《周礼》 > 《春官》

### 大宗伯以荒礼哀凶札

### 肆师之职国有大故则令国人祭

〈注〉《大故》，谓水旱、凶、荒。所令祭者，社及禜、酺。

### 天府季冬陈玉以贞来岁之媺恶

〈注〉问事之正曰“贞。”〈订义〉郑锷曰：“先王防患远、忧民深，故每长虑却顾，以为灾害之防。尝之日卜芟，狝之日卜戒，社之日卜稼，犹以为未足以知来岁之休咎，又于季冬之月岁且更始之时而预卜之。方其问龟，则天府之官，陈玉以礼神，玉之为物，阳精之纯，将以交三灵而通之，故必用玉也。问龟者，太卜之职，天府掌出玉而陈之。”

### 司服掌王之服大荒素服

〈注〉大荒饥馑。

### 大司乐凡大凶令弛县

〈注〉《凶》，凶年也。

### 籥章凡国祈年于田租龡豳雅击土鼓以乐田畯 〈注〉祈年祈丰年也〈订义〉王昭禹曰丰年虽本于天时 顺而祈之亦成乎人事尔

### 大祝掌六祝之辞一曰顺祝二曰年祝

〈注〉“《顺》丰年”也。〈订义〉郑锷曰：“祈丰年也。顺成之方，蜡祭乃通，年无必丰之理，祝其《顺成》，《载芟》之诗之类。”刘执中曰：“二曰年祝谓所祈五气时，若常大有年。”

### 保章氏以五云之物辨吉凶水旱降丰荒之祲象

〈注〉降，下也。知水旱所下之国。〈订义〉《王昭禹》曰：“事未至而使之备，患未生而使之防，先王仁民厚矣。”